ምንጃር ሸንኮራን በፀጋዋ ልክ ለማልማት እየተሠራ መሆኑን ወረዳው አስታወቀ፡፡
ባሕር ዳር፡ ግንቦት 23/2012 ዓ.ም (አብመድ) ከደብረ ብርሃን በ130 ኪሎ ሜትር ርቀት ትገኛለች፤ 229 ሺህ 464 ሄክታር የቆዳ ስፋት አላት፤ 167 ሺህ 156 ሕዝብ ይኖርባታል፤ ከሰሜን ሸዋ ከሚገኙ ወረዳዎች መካከል አንዷ ምንጃር ሸንኮራ፡፡በ27 የገጠር እና በሦስት የከተማ ቀበሌዎች የተዋቀረች ምንጃር ሸንኮራ ወረዳ ባላት ፀጋ ልክ ወደ ልማት ተግባር በመግባት በኩል ግን ትኩረት ሳታገኝ ቆይታለች፡፡ ከወረዳው የኢንዱስትሪ እና ኢንቨስትመንት ጽሕፈት ቤት ያገኘነው መረጃ እንደሚያመለክተው ምንጃር ሸንኮራ ከ80 በመቶ በላይ ነዋሪዎቿ በግብርና ሥራ ይተዳደራሉ፤ በተለይም ጤፍ፣ ስንዴ፣ ማሽላ እና ሽምብራ የአካባቢው ዋና ዋና ምርቶች ናቸው፡፡ምንጃር ሸንኮራ ወረዳ ለአዲስ አባባ እና ለኦሮሚያ ክልል እንደአዳማ ያሉ ከተሞች ቅርብ ናት፤ ለእነዚህን ከተሞች ያላትን ቅርበት እንደ ዕድል ወስዶ የኢንቨስትመንት እንቅስቃሴዋን ማሳደግ ላይ ግን ብዙ ትኩረት ሳይሰጥ ቆይቷል፡፡ ይህንን በአካባቢው ከሰሞኑ የተንቀሳቀሰው የአብመድ የጋዜጠኞች ቡድንም ከነዋሪዎችና ከመሪዎች ባገኘው መረጃና መሬት ላይ ባለው እውነታ አረጋግጧል፡፡የ67 ዓመቱ አዛውንት አቶ ኃይሉ ደበበ በምንጃር ጀንኮራ ወረዳ አረረቲ ከተማ ነዋሪ ናቸው፡፡ በእርሳቸው ዕድሜ በዙሪያው የሚገኙ ከተሞች በኢንዱስትሪ እና ኢንቨስትመንት የተሻለ ዕድገት ሲያሳዩ ምንጃር ሸንኮራ ወረዳ ወደ ኋላ መቅረቷ ሁል ጊዜ እንደሚያሳስባቸው ተናግረዋል፡፡ ወረዳዋ ተፈጥሮ የሰጣትን ፀጋ በተለይም ለም መሬቷን፤ መልክአ ምድራዊ አቀማመጧን እና የአየር ንብረቷን ለኢንዱስትሪ እና ለኢንቨስትመንት አመችነቷን ጥቅም ላይ እንዲውሉ ከወረዳ እስከ ፌዴራል በቅንጅት ሊሠራ እንደሚገባም ተናግረዋል፡፡የምንጃር ሸንኮራ ወረዳ የኢንዱስትሪ እና ኢንቨስትመንት ጽሕፈት ቤት ኃላፊ አብርሃም ፈለቀ ደግሞ ወረዳዋ በተፈጥሮ እና ሰው ሠራሽ ፀጋዎች የተጎናፀፈች መሆኗን ገልጸዋል፡፡ ከዚህ ቀደም በአዲስ አባባና አዳማ ዙሪያ ያሉ ፋብሪካዎችን እያየች ዘመናትን ማሳለፏን አስታውሰው በቀጣይ ከዘመን ጋር የሚዘምን የኢንቨስትመንት ሥራ እንደሚሠራ ተናግረዋል፡፡ ለዚህም ‘‘ወረዳዋ ጠንካራ የሥራ ባህል ያለው የሕዝብ ባለቤት ናት፤ ኢንቨስትመንት ጽሕፈት ቤትም ለባለሀብቶች የተሻለ አግልግሎት ለመስጠት ተዘጋጅቷል’’ ብለዋል፡፡